Fasha Sandha

**Nur Fasha Sandha Hassan** (lahir 28 Mac 1984) ialah seorang pelakon, penerbit dan pengacara wanita Malaysia.

Pada tahun 2003, Fasha membuat penampilan filem pertama menerusi filem ***Black Maria*** sebagai pelakon pembantu. Filem beliau seterusnya ialah filem komedi muzikal ***Bintang Hati*** (2004). Antara 2005 dan 2007, Fasha menjayakan watak tajuk dalam siri drama TV3, ***Natasha***. Dalam satu temuramah dalam promosi drama *Natasha*, Fasha memberitahu kepada media bahawa wataknya di dalam Natasha amat sukar untuk dihayatinya dan memberi kesan kepada dirinya juga.

Fasha mempunyai pelbagai peranan utama dalam filem-filem terkenal beliau termasuk dua siri filem aksi komedi adiwira ***Cicak-Man*** (2006&ndash;08), sebagai gadis pulau Nia dalam filem ***9 September*** (2007), sebagai pelumba kereta dalam filem aksi ***Evolusi KL Drift*** (2008), dan filem komedi keluarga ***Anak Mami Nasi Kandaq*** (2016). Siri televisyen yang dibintanginya termasuk ***Cinta Elysa*** (2011), ***Alif Imani*** (2015) dan ***Lara Aishah*** (2016). Pada 1 Mac 2023, fasha dikejarkan ke hospital kerana mengalami kecederaan pada kepala, mata semasa menjalani penggambaran drama Anak Tuan di Johor Bahru.  

## Kehidupan awal
Beliau dilahirkan pada 28 Mac 1984 di Johor Bahru, Johor dan merupakan anak perempuan kepada pasangan Hassan Moideen dan Hatijah Teh Man. Beliau dibesarkan di utara Semenanjung Malaysia, iaitu tempat asal keluarga beliau sewaktu keluarganya berpindah semula ke Pulau Pinang, dan kemudian ke Perlis. Beliau merupakan anak kedua daripada empat beradik dalam keluarganya, salah seorang adiknya, Elisya Sandha juga bergiat aktif dalam bidang lakonan. Ketika berusia 18 tahun pada 2002, beliau mula melibatkan diri dalam bidang pengiklanan dan dunia peragawati. Di samping terlibat dalam bidang sambilan ini, beliau juga menuntut di Institut Kebudayaan Belia Negara dan berjaya mendapat diploma.  Antara syarikat korporat yang mendapatkan khidmat Fasha termasuklah Maxis, Nokia, Fair & Lovely dan Sunsilk (versi Indonesia).(Dan pernah bersekolah di Sekolah Menengah Kebangsaan Seberang Jaya)

## Kerjaya

### Penglibatan awal (2003–2009)
Langkah Fasha untuk melibatkan diri dalam bidang seni lakonan bermula apabila beliau diperkenalkan menerusi filem arahan Ambri Kailani, ***Black Maria*** sebagai watak pembantu. Filem ini ditayangkan pada 26 Jun 2003.

Selepas itu, Fasha mendapat tawaran berlakon yang mencurah-curah bukan sahaja dari produksi filem, malah juga mendapat tawaran untuk berlakon dalam drama sama ada untuk watak utama atau watak pembantu. Pada 2004, Fasha membintangi tiga filem serentak, iaitu filem komedi muzikal ***Bintang Hati*** arahan Aziz M. Osman yang mana beliau menjayakan watak sebagai June, seorang penggubah lagu yang bekerja untuk Syakila, yang dilakonkan oleh Amy Mastura. Beliau kemudiannya berlakon bersama Datuk Rosyam Nor menerusi filem ***Berlari Ke Langit*** arahan Bade Hj. Azmi, Fasha memegang watak Yasmin, seorang guru baru di sekolah Iman. Selepas *Bintang Hati* dan *Berlari Ke Langit*, Fasha membintangi filem drama muzikal ***SH3*** arahan Zek Zukri.

Fasha mendapat peranan yang diiktiraf menerusi drama 2 musim, 52 episod ***Natasha*** yang bersiaran di Slot Lestary **TV3** yang meninggalkan kesan di hati penonton melalui wataknya sebagai perempuan malang bernama Natasya. Dalam satu temuramah dengan pihak media, Fasha memberitahu bahawa watak Natasya yang dibawanya adalah "watak yang paling sukar untuk dihayati olehnya". Drama yang turut dibintangi oleh Mustafa Kamal, Ezany Nizariff, Fiza Halim dan Lydia Ibtisam disiarkan dari 1 November 2005 dan berakhir pada 23 Januari 2007.

Di acara Fiesta Media Idola 2006 yang diadakan di Kuantan, Pahang, beliau menjadi pembawa obor bersama penyanyi, Dato' Sri Siti Nurhaliza. Pada 24 Julai 2006, Fasha melancarkan novel pertamanya bertajuk *Sumpahan Fasha* terbitan KRU Publishing. Buku ini ditulis bersama oleh Fasha dan Meor Shariman. 

Pada 30 November 2006, Fasha digandingkan bersama Dato' Sri Eizlan Yusof menerusi filem romantik ***Cinta*** arahan Kabir Bhatia yang mengisahkan mengenai lima cerita yang mengisahkan mengenai cinta dari perspektif berbeza. Filem ini turut menampilkan ramai pelakon popular tanah air termasuk Pierre Andre, Sharifah Amani, Vanida Imran dan Rashidi Ishak.  Fasha memegang watak sebagai Azura, seorang pekerja di sebuah kedai buku. Filem ini merupakan kejayaan komersial dan meraih kutipan pecah panggung sebanyak RM 2.2 Juta Ini merupakan filem kedua gandingan Fasha bersama Eizlan selepas *Black Maria*. Fasha digandingkan bersama Saiful Apek sebagai Cicak-Man dalam filem aksi adiwira ***Cicak-Man*** arahan Datuk Yusry Abdul Halim, beliau melakonkan peranan Tania, setiausaha Profesor Klon (Datuk Aznil Nawawi) yang mempunyai perasaan terhadap Hairi/Cicak-Man. Filem ini ditayangkan pada 7 Disember 2006 hingga kejayaan komersial.

Beliau dilantik sebagai duta produk kecantikan Maybelline pada Januari 2007, menggantikan Dato' Sri Siti Nurhaliza. Dutanya mengenai pelantikannya, Fasha berkata: "Saya bersyukur dengan tawaran tersebut. Tak pernah terfikir untuk menjadi duta Maybelline dan menggantikan tempat Kak Siti (Dato Sri Siti Nurhaliza). Sebab itu saya mengambil masa enam bulan untuk memikirkan tawaran itu." Pada 1 Februari 2007, Fasha bersama Que Haidar membintangi filem usahasama Malaysia dan Indonesia ***Badai Pasti Berlalu*** arahan Teddy Soeriaatmadja terbitan Astral Pictures. Filem lakonan Raihaanun dan Vino G. Bastian ini merupakan pembikinan semula daripada filem asal 1977 dengan judul sama arahan Teguh Karya lakonan Christine Hakim, Slamet Rahardjo dan Roy Marten. Selain itu, beliau membintangi filem ***9 September*** arahan sulung Pierre Andre. Fasha memegang watak Nia, seorang gadis tomboy comel yang baru ditinggalkan oleh teman lelakinya.

Pada 3 April 2008, Fasha menjayakan peranan sebagai dirinya sendiri dalam filem ***Evolusi KL Drift*** arahan sulung Syamsul Yusof lakonan bersama Syamsul, Farid Kamil, Dato' Aaron Aziz dan Diana Danielle. Filem ini merupakan filem kedua gandingan Fasha bersama Farid selepas filem ***Anak Halal***. Beliau kembali mengulangi peranan Tania dalam kesinambungan filem *Cicak-Man*, ***Cicakman 2 - Planet Hitam*** yang ditayangkan pada 11 Disember 2008.

Pada 16 Julai 2009, Fasha berperanan sebagai Ayu dalam filem seram suspens, ***Skrip 7707*** arahan Prof. Madya A. Razak Mohaideen. Dalam pada itu, Fasha mengumumkan menarik diri daripada membintangi filem *[[Evolusi KL Drift 2]]* arahan Syamsul Yusof, turut menarik diri ialah Diana Danielle. Beliau digantikan oleh Scha Al-Yahya.

### Peningkatan kerjaya (2010–2013)

Pada 2010, Fasha menjayakan peranan utama bersama Saiful Apek dan Rozita Che Wan dalam filem komedi romantik ***4 Madu*** yang ditayangkan pada 9 September. Pada 30 November 2010, Fasha berlakon bersama Zamarul Hisham dalam siri drama ***Dia Atilia*** yang mengisahkan Atilia dan Faizal yang bersahabat baik di kolej. Beliau seterusnya menjayakan watak utama sebagai Chinta Chandurry dalam drama ***Chinta*** mengisahkan perjalanan hidup seorang gadis malang bernama Chinta yang pada awalnya adalah gadis yang baik akhirnya terjebak di dalam kancah pelacuran akibat pelbagai nasib malang yang dialaminya. Drama yang turut dibintangi oleh Adi Putra dan Azhar Sulaiman ini bersiaran di Slot Akasia TV3 pada 27 September hingga 14 November 2010.

Fasha telah membintangi filem seram komedi, ***Sini Ada Hantu*** arahan James Lee. Dalam filem ini, beliau memegang watak Hantu Pokok Pisang, flem ini ditayangkan pada 20 Februari 2011 dan menjadi satu-satunya filem lakonan beliau yang ditayangkan dalam tahun 2011.

Pada 20 Jun 2011, Fasha berlakon bersama Iqram Dinzly menerusi drama waktu perdana Slot Akasia TV3, ***Dewa Cintaku*** arahan Harrid Fadzillah yang mana beliau memegang watak utama sebagai June, seorang penyanyi dan pemuzik di sebuah kelab malam dan drama ini memerlukan beliau belajar bermain gitar. Watak dalam drama ini sangat berbeza dengan watak yang pernah dibawakan oleh Fasha sebelum ini dan juga dirinya sendiri. Ia merupakan kolaborasi kedua Fasha bersama Iqram selepas sama-sama membintangi filem *Evolusi KL Drift* pada 2008.

Selain itu, beliau digandingkan bersama pendatang baharu dalam bidang lakonan Johan As'ari menerusi drama waktu perdana ***Cinta Elysa*** arahan Along Kamaludin yang bersiaran di Slot Lestary TV3 pada 13 September. Fasha mempunyai peranan sebagai Shakira, berpasangan dengan Fahrin Ahmad dalam drama waktu perdana ***Seindah Sakura*** yang bersiaran di Slot Akasia TV3 bermula 7 Mei hingga 14 Jun 2012. Pada 28 November 2013, Fasha membintangi filem *Penanggal* arahan Ellie Suriati sebagai Sharifah Zahrah, seorang gadis berketurunan Arab dan memerlukan beliau bertutur dalam bahasa Arab dengan fasih.

### Cabaran kerjaya dan penerbit (2014–2017)
Fasha digandingkan bersama Dazrin Kamarudin menerusi drama ***Miranda*** yang bersiaran di Slot Samarinda di TV3 pada 5 Mei 2014. Ia mengisahkan tentang Miranda yang melarikan diri ke Kuala Lumpur selepas putus tunang dengan lelaki pilihan ibu tirinya. Drama arahan Along Kamaludin dan ditulis oleh Sharifah Abu Salem ini turut dibintangi oleh Eizlan Yusof, Zila Bakarin, dan Roy Azman. Selepas *Miranda*, Fasha membintangi pula drama waktu perdana ***Selamat Pengantin Madu***, memegang watak sebagai Hana, bersama Aiman Hakim Ridza dan Eina Azman yang bersiaran di Slot Lestary TV3 bermula 3 September 2014.

Pada 6 Ogos 2014, Fasha berlakon di samping Aaron Aziz, Rusdi Ramli dan Anzalna Nasir menerusi drama 13 episod ***Tentang Hati*** arahan Feroz Kadir terbitan Global Station Sdn Bhd yang mengisi slot Selekta Prima di TV2. Ia mengisahkan tentang Azia, pemilik resort yang merupakan harta peninggalan keluarga. Azia menghadapi konflik percintaan bersama Zaquan dan pada masa yang sama, Umar turut menyimpan perasaan kepada Azia.

Fasha bersama Ummi Nazeera, Fezrul Khan dan Amar Baharin membintangi drama ***Alif Imani*** arahan Keoi Hj. Khalid (Allahyarham) yang disiarkan di Slot Ratu TV9 dari 13 November 2015 hingga 22 Januari 2016, beliau memegang watak sebagai Mahsuri. Pada 25 Mei 2016, Fasha bersama-sama dengan Amar Asyraf, Fattah Amin, Janna Nick, Hafidz Roshdi dan Uqasha Senrose telah dilantik oleh TV3 sebagai duta bagi kempen Syukur Selalu 2016.

Fasha kembali bekerja di bawah arahan Prof Madya A. Razak Mohaideen menerusi filem komedi santai ***Anak Mami Nasi Kandaq*** selepas kali terakhir bekerja dengan A. Razak menerusi filem *4 Madu* pada 2010. Dalam filem ini, Fasha memegang watak sebagai Fuziah, salah seorang daripada lima anak Mamu Nizam. Filem ini membuka tayangan di pawagam pada 6 Julai 2016, turut membintangi filem ini ialah adiknya, Elisya Sandha, Ezzaty Abdullah dan Nur Risteena. Pada Julai 2016 juga, Fasha berlakon dalam filem ***Dukun Dr. Dani*** arahan sulung Sabri Yunus bersama Taufik Batisah, Amerul Affendi, Raysha Rizrose dan Yus Jambu.

Fasha memegang watak protagonis bersama Nazim Othman dalam siri telenovela ***Lara Aishah*** yang diadaptasi dari telenovela Mexico, *La Loba*. Dalam drama ini, beliau memegang watak sebagai Aishah, isteri kepada Iskandar. Siri ini disiarkan di Astro Prima dari 29 Ogos 2016 hingga 13 Januari 2017. Peranan beliau seterusnya ialah sebagai Dr. Vanida/Vivy dalam siri ***Syurga yang Kedua*** yang diadaptasi daripada sinetron Indonesia dengan judul sama, lakonan Siti Elizad dan Zarul Umbrella, dan disiarkan serentak di Astro Prima dan Astro Maya HD.

Melengkapkan diari kerjaya seninya, pada November 2017, Fasha menubuhkan syarikat penerbitannya FS Creative Sdn. Bhd. yang menyaksikan percubaan sulung Fasha sebagai penerbit. Projek televisyen sulung syarikat ini, drama komedi 50 episod ***Mamu Mami Gosip*** yang mana beliau turut menyumbangkan idea dan menulis skrip.

### Terus aktif berlakon (2018–kini)
Fasha kembali bekerja di bawah Prof. Madya Abdul Razak menerusi filem komedi cereka sains, ***Badang*** yang ditayangkan di pawagam pada 15 Februari 2018, filem ini merupakan penampilan pertama usahawan terkenal Aliff Syukri Kamarzaman di layar lebar dan turut dibintangi oleh Fauzi Nawawi. Beliau menjayakan watak sebagai Nurhidayah dalam siri TV ***Teratai Kemboja***, beliau digandingkan sekali lagi dengan Adi Putra. Drama ini menjalani penggambaran di Kemboja dan bersiaran di Slot Zehra pada 13 April 2018.

Fasha kembali digandingkan bersama Aaron Aziz dalam drama adaptasi novel karya Hana Ilhami, ***Patah Sayap Bertongkat Paruh***, di mana beliau memegang watak sebagai Aliah. Drama ini memulakan tayangan perdana di Slot MegaDrama Astro Ria bermula 3 April 2019. Ini merupakan kali kedua Aaron dan Fasha berlakon bersama sejak filem *Evolusi KL Drift* pada 2008.

Beliau kemudian membintangi drama ***Semua Salahku*** yang bersiaran di slot Lestary TV3, dengan memegang watak sebagai Sofea, ia turut dibintangi oleh Nafiz Muaz dan Intan Najuwa.

## Kehidupan peribadi
Fasha telah diijabkabulkan dengan Toh Muda Rizal Ashram "Jejai" Ramli yang juga bekas suami pelakon Nora Danish pada 27 April 2012 di Hotel Crown Plaza, Kuala Lumpur. Mereka telah dinikahkan oleh bapa Fasha sendiri. Tetamu yang hadir hanyalah ahli keluarga dan teman rapat sahaja. Pasangan ini dikurniakan dua anak&mdash;Putra Rayfal Ramli dan Putri Raysha Jemaima. Pada 20 Januari 2016, Fasha dan Jejai secara rasmi bercerai talak satu. Pada Oktober 2017, Fasha dan bekas suaminya telah memilih untuk menyelesaikan dua kes mahkamah yang melibatkan mereka dengan cara yang baik di Mahkamah Tinggi Syariah Kuala Lumpur.

Sekitar Ogos 2015, Fasha menafikan khabar angin mengatakan beliau meninggal dunia seperti yang dilaporkan oleh sebuah blog. Beliau dan pelakon sampingannya dalam drama itu, Dazrin bagaimanapun berkata adegan tembak-menembak dalam drama *Miranda* lakonannya hanyalah sekadar lakonan sahaja.

Beliau juga dikatakan berkrisis dengan pelakon Nora Danish hingga kedua-duanya tidak bertegur sapa, berikutan tindakan Fasha menghantar gambar di Instagram dengan kata-kata jelik yang mengaitkannya dengan label pakaian Nora, sekaligus menjejaskan perniagaannya. Pada penghujung Mei 2018, Fasha dan Nora dilaporkan akan menamatkan perselisihan faham sesama mereka yang telah berpanjangan selama 8 tahun.

Pada Jun 2018, Fasha dilaporkan menjalin hubungan dengan pelakon Aidil Aziz selepas Aidil menjayakan sitkom *Mamu Mami Gosip* terbitannya, malah menyifatkan Aidil ialah sahabat yang membuatnya gembira dan ketawa. Beliau dipetik sebagai berkata: "Dia (Aidil) membuatkan saya rasa sungguh selesa kerana saya juga seorang wanita yang sukakan kesederhanaan. Dia jugalah sahabat saya yang mampu buatkan kami anak-beranak gembira dan ketawa," Fasha juga mempunyai hubungan erat dengan pelakon Fazura, yang disifatkannya sebagai seorang yang pemurah.

Fasha bertunang dengan Aidil pada 18 November 2018 dan majlis pertunangan mereka hanya dihadiri oleh keluarga dan rakan terdekat. Mereka berdua sebelum ini menafikan pertunangan mereka sebelum membuat pengumuman rasmi. Fasha dan Aidil melangsungkan perkahwinan mereka pada 28 Mac 2019, iaitu bersempena dengan ulang tahun kelahiran Fasha ke-35.

## Di dalam media
Selain penampilan di media elektronik, Fasha juga membuat penampilan media cetak sebagai penghias halaman depan beberapa majalah termasuk *[[Majalah Remaja|Remaja]]*, *[[Majalah URTV|URTV]]*, *[[Media Hiburan]]* dan akhbar termasuk *[[Berita Harian]]* dan *[[Harian Metro]]*.

## Filemografi

## Bibliografi
* Sandha, Fasha (2006). *Sumpahan Fasha*. KRU Publications. ISBN 9834313616.

## Anugerah dan pencalonan

## Penghargaan
*  
**  Pingat Jasa Baik (PJB) (2025)

## Catatan

## Rujukan

## Pautan luar
* 
* 
* 
* 
* Riwayat hidup ringkas
* Gambar-gambar Fasha Sandha